Γνωμοδότηση της Οικονομικής και Κοινωνικής Επιτροπής για την «Πρόταση κανονισμού (ΕΚ) του Συμβουλίου που συμπληρώνει για τα ζωικά προϊόντα τον κανονισμό (ΕΟΚ) αριθ. 2092/91 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής»(97/C 133/11)

Στις 11 Σεπτεμβρίου 1996, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 6 Φεβρουαρίου 1997, με βάση την εισηγητική έκθεση του κ. Olsson.

Κατά την 343η σύνοδο ολομέλειας της 26ης και 27ης Φεβρουαρίου 1997 (συνεδρίαση της 26ης Φεβρουαρίου 1997), η Οικονομική και Κοινωνική Επιτροπή υιοθέτησε, με 88 ψήφους υπέρ, 2 κατά και 17 αποχές, την ακόλουθη γνωμοδότηση.

1. Γενικές παρατηρήσεις

1.1. Η ΟΚΕ εκφράζει την ικανοποίησή της για την πρόταση της Επιτροπής να εισαγάγει εναρμονισμένους κανόνες για τη βιολογική παραγωγή ζωικών προϊόντων, όμως παρατηρεί συγχρόνως ότι η πρόταση έχει υποβληθεί με πολύ μεγάλη καθυστέρηση. Το γεγονός αυτό συνέβαλε στην περαιτέρω ανάπτυξη των εθνικών ρυθμίσεων οι οποίες είναι ασαφείς για τους ευρωπαίους καταναλωτές.

1.2. Προς το παρόν η γεωργική παραγωγή αυξάνεται λόγω της αύξησης της ζήτησης. Εν τω μεταξύ η ανάπτυξη είναι διαφορετική μεταξύ των κρατών μελών. Η νέα αυτή αγορά προσελκύει και μη σοβαρούς παραγωγούς και διανομείς.

1.3. Για το λόγο αυτό, η ΟΚΕ θεωρεί ότι είναι απαραίτητο να αυξηθεί η εμπιστοσύνη των καταναλωτών για τα βιολογικά προϊόντα και να ενθαρρυνθούν γενικά, περιβαλλοντικές πρακτικές στη γεωργία.

1.4. Ο κυριότερος λόγος για τον οποίο οι καταναλωτές αγοράζουν βιολογικά ζωικά προϊόντα, είναι ότι προτιμούν ευσυνείδητα ένα είδος παραγωγής το οποίο βασίζεται στη φυσική ανακύκλωση, όπου οι πόροι είναι περιορισμένοι και χρησιμοποιούνται, όσο με όσο το δυνατόν μεγαλύτερη αποτελεσματικότητα και προσοχή. Έτσι, η βιολογική παραγωγή θα μπορούσε να αποτελέσει την αιχμή του δόρατος για την ανάπτυξη της κοινωνίας της ανακύκλωσης η οποία να χαρακτηρίζεται από την «αειφόρο ανάπτυξη».

1.5. Άλλοι πολύ σημαντικοί λόγοι για τους οποίους πολλοί καταναλωτές επιλέγουν βιολογικά προϊόντα είναι η μέριμνα για την υγεία των ζώων, η ευημερία τους και η ζωοφιλία.

1.6. Για να έχουν εμπιστοσύνη οι καταναλωτές στη βιολογική παραγωγή πρέπει αυτή να εκπληρώνει ορισμένα σαφή κριτήρια, που να είναι ομοιογενή σε όλα τα κράτη μέλη, συγχρόνως όμως ο έλεγχος των κριτηρίων αυτών, που θα απλουστευθούν, θα πρέπει να είναι αξιόπιστος.

1.7. Οι καταναλωτές έχουν συμφέρον να αυξηθεί σημαντικά η προσφορά των βιολογικών προϊόντων για να πωλούνται σε προσιτές τιμές. Τα βιολογικά παραγόμενα τρόφιμα θα πρέπει να υπάρχουν στο τραπέζι κάθε πολίτη και δεν θα πρέπει να αποτελούν ένα σπάνιο προϊόν που απευθύνεται σε λίγους καταναλωτές.

1.8. Συνεπώς, η ΟΚΕ επιθυμεί να τονίσει ότι ένας κανονισμός στον εν λόγω τομέα δεν πρέπει να υψώσει παράλογους φραγμούς για τους γεωργούς οι οποίοι επιθυμούν να εφαρμόσουν τις μεθόδους της βιολογικής γεωργίας τόσο όσον αφορά τους κανόνες όσο και τις δαπάνες. Στο τμήμα 2 υποβάλλεται πρόταση με στόχο την άρση ορισμένων από τους φραγμούς αυτούς.

1.9. Όσον αφορά την πρόταση κανονισμού, η ΟΚΕ διαπιστώνει ότι οι διατάξεις είναι πολύ γενικές και δεν παρεκκλίνουν από τους κανόνες και την τακτική της συμβατικής παραγωγής.

1.10. Οι πολύ ασαφείς και γενικοί κανόνες όσον αφορά την βιολογική παραγωγή θα έχουν ως αποτέλεσμα την εξασθένιση της νομικής ισχύος του κανονισμού.

1.11. Η ΟΚΕ φρονεί ακόμη, ότι ο κανονισμός είναι κατά κάποιο τρόπο εξαιρετικά λεπτομερής. Σχετικό παράδειγμα αποτελούν οι κανόνες για την ελάχιστη ηλικία των ζώων για σφαγή.

1.12. Για το λόγο αυτό, η ΟΚΕ προτείνει όπως ο κανονισμός και τα παραρτήματά του περιορισθούν μόνο στον καθορισμό των ελάχιστων κανόνων που προσδιορίζουν το βιολογικό τρόπο παραγωγής, κανόνες τους οποίους θα πρέπει να πληρεί η παραγωγή για να μπορούν τα προϊόντα της να διατίθενται στην αγορά με την ένδειξη του βιολογικού τρόπου παραγωγής τους. Στο τμήμα 2 οι απαιτήσεις αυτές διευκρινίζονται από την ΟΚΕ.

1.13. Παρόλα αυτά, η ΟΚΕ έχει επίγνωση του ότι οι περιφερειακές διαφορές στην ΕΕ είναι μεγάλες όσον αφορά τη φύση και τις κλιματολογικές συνθήκες. Διαφορές, υπάρχουν επίσης και μεταξύ των διαφόρων ειδών ζώων. Αυτό καθιστά αδύνατη την ολοκληρωτική εναρμόνιση. Για το λόγο αυτό πρέπει να εξευρεθεί μία ορισμένη ευελιξία, η οποία θα επιτρέπει στα κράτη μέλη την εισαγωγή εθνικών διατάξεων οι οποίες δεν θα είναι αντίθετες με τις κυριότερες απαιτήσεις που καθορίζονται για τη βιολογική παραγωγή, και δεν θα οδηγούν στη στρέβλωση του ανταγωνισμού. Τα εθνικά όργανα πιστοποίησης πρέπει να ανταποκριθούν στην απαίτηση όσον αφορά τα ευρωπαϊκά πρότυπα ΕΝ 45011 και 45012.

1.14. Η ΟΚΕ φρονεί ότι οι αποφάσεις για κανόνες που βασίζονται σε παρόμοιες διαφορές πρέπει να λαμβάνονται από τους εθνικούς οργανισμούς ή από τις αρχές ελέγχου σε συνεργασία με τους ενδιαφερόμενους οργανισμούς παραγωγής, τα όργανα ελέγχου και τους εκπροσώπους των καταναλωτών. Εν συνεχεία οι αποφάσεις θα πρέπει να κοινοποιούνται στην Επιτροπή και τα κράτη μέλη για ενδεχόμενες αντιρρήσεις για τις οποίες, εφόσον υποβληθούν, θα πρέπει να κινείται η διαδικασία σύμφωνα με το άρθρο 14 του κανονισμού (ΕΟΚ) αριθ. 2092/91.

1.15. Η επεξεργασία του κανονισμού σύμφωνα με τις προαναφερθείες αρχές θα αποτελούσε ένα βήμα προς την επιθυμητή απλούστευση των κανόνων της γεωργικής πολιτικής της ΕΕ και θα συνέβαλε στην επίτευξη μεγαλύτερης κατανόησης και εμπιστοσύνης προς αυτή από τους καταναλωτές και γενικά από το κοινό. Επιπλέον, μία απλούστευση που θα βασιζόταν σε σαφή κριτήρια θα διευκόλυνε τις δυνατότητες της ΕΕ να επιτύχει τόσο για τους παραγωγούς όσο και για τους καταναλωτές μία ικανοποιητική διεθνή συμφωνία όσον αφορά το εμπόριο προϊόντων βιολογικής παραγωγής, που να διασφαλίζει την τήρηση δίκαιων όρων ανταγωνισμού μεταξύ των εισαγόμενων και των κοινοτικών προϊόντων.

2. Ειδικά σχόλια

Με βάση τα ανωτέρω η ΟΚΕ φρονεί ότι το προοίμιο και τα παραρτήματα πρέπει να περιέχουν αποκλειστικά τις κυριότερες απαιτήσεις που επιβάλλονται για τη βιολογική παραγωγή, καθώς επίσης να καθορίζουν σε ποιές περιπτώσεις πρέπει να γίνονται εθνικές εξαιρέσεις. Οι δηλώσεις γενικού περιεχομένου, οι οποίες ισχύουν ακόμη για τη συμβατική παραγωγή, που δεν έχουν όμως κανένα νομικό αποτέλεσμα, πρέπει να απαλειφθούν από το κείμενο της πρότασης κανονισμού.

2.1. Γενικές αρχές

2.1.1. Η ΟΚΕ φρονεί ότι στο κεφάλαιο αυτό πρέπει, πρώτα απ' όλα, να καθορίζεται το σύνολο των σημαντικών απαιτήσεων τις οποίες θα πρέπει να εκπληρώνει η βιολογική παραγωγή, διότι έτσι θα προσδιορίζονται και τα όρια που τη χωρίζουν από τη συμβατική παραγωγή.

2.1.2. Κατά τη γνώμη της ΟΚΕ, οι σημαντικές αυτές απαιτήσεις είναι οι εξής:

- η διατροφή των ζώων πρέπει να εξασφαλίζεται κυρίως με ζωοτροφές και τροφές οι οποίες παράγονται σύμφωνα με τους κανόνες της βιολογικής γεωργίας 7

- τα ζώα θα πρέπει να διαθέτουν τόση ελευθερία κινήσεων και τέτοιες συνθήκες διαβίωσης ώστε να είναι σε θέση να ικανοποιούν τις φυσικές του ανάγκες 7

- τα ασθενή ζώα θα πρέπει να θεραπεύονται με αλλοπαθητικά μέσα εφόσον αυτό συνάδει με την συνήθη φροντίδα για τα ζώα και τη νομοθεσία για την προστασία τους 7

- το σύνολο των ζώων ανά επιφάνεια πρέπει να είναι περιορισμένο προκειμένου να αποφεύγονται όλα τα είδη ρύπανσης και για να τηρούνται οι διατάξεις της οδηγίας περί νιτρικών αλάτων, πράγμα που αντιστοιχεί σε 2 χονδρά ζώα ανά εκτάριο, κατ' ανώτατο όριο. Οι εθνικές αρχές ελέγχου θα πρέπει να μπορούν να καθορίζουν ένα πιο χαμηλό αριθμό ζώων από εκείνον που καθορίζεται στην οδηγία ως ανώτατο όριο, λόγω της δημιουργίας αζώτου (170 kg N/ha) 7

- οι βιολογικοί εκτροφείς που δεν έχουν τη δυνατότητα να παράγουν το 100 % των ζωοτροφών που χρειάζονται ή που δεν διαθέτουν επαρκείς εκτάσεις για τη διασπορά των λυμάτων πρέπει να συνεργάζονται με άλλους γεωργούς, που βρίσκονται σε λογική απόσταση, προκειμένου να ολοκληρώσει την ανακύκλωσή του ο βιολογικός τρόπος παραγωγής 7

- η εμφύτευση εμβρύου, η χρήση συνθετικών ουσιών για πάχυνση καθώς και οι παρεμβάσεις γενετικής φύσεως θα πρέπει να απαγορεύονται 7

- οι οργανισμοί των οποίων τα γένη, έχουν τροποποιηθεί θα πρέπει να απαγορεύονται για το βιολογικό τρόπο παραγωγής, τόσο στις ζωοτροφές όσο και στα επεξεργασμένα τρόφιμα 7

- η συμβατική εκτροφή στην ίδια μονάδα παραγωγής θα μπορεί να επιτρέπεται μόνο σε σχέση με τη μετατροπή και θα πρέπει να είναι σαφώς διαχωρισμένη από τη βιολογική εκτροφή. Η περίοδος αυτή θα μπορεί να παρατείνεται το πολύ επί πέντε χρόνια, προκειμένου να μην αποβεί πολύ δαπανηρή για το γεωργό η μεταβολή αυτή 7

- οι επεμβάσεις οι οποίες συνεπάγονται τον ακρωτηριασμό των ζώων επιτρέπονται αποκλειστικά, μόνον, εφόσον έχουν σκοπό τη βελτίωση της υγείας ή της διαβίωσης και της υγιεινής των ζώων, καθώς και την ασφάλεια των ανθρώπων. Οι εθνικές αρχές ελέγχου θα μπορούν να επιτρέπουν τον ευνουχισμό και την αφαίρεση των κεράτων εφόσον αυτά είναι απαραίτητα για ορισμένη παραγωγή 7

- τα ζώα που έχουν εκτραφεί βιολογικά θα πρέπει να επισημαίνονται κατά τη στιγμή της σφαγής, πράγμα που μεταξύ άλλων θα διευκολυνθεί από το σύστημα σήμανσης που πρότεινε τελευταία η Επιτροπή της Ευρωπαϊκής Ένωσης. Η ταυτότητα του ζώου θα πρέπει να συνοδεύει όλα τα μέρη του σφάγιου για να δίδει τη δυνατότητα στις επιχειρήσεις επεξεργασίας να τα χρησιμοποιούν ως πρώτες ύλες κατά την παραγωγή των σύνθετων βιολογικών ζωοτροφών.

2.2. Προέλευση των ζώων

2.2.1. Η ΟΚΕ θεωρεί κατ' αρχήν λογική την πρόταση να περιορισθεί ο αριθμός των συμβατικά εκτρεφόμενων θηλυκών ζώων τα οποία μπορεί να εισαχθούν στην υπάρχουσα αγέλη σε 10 % κατ'ανώτατο όριο. Οι αρχές ελέγχου θα πρέπει να έχουν μόνο κατά παρέκκλιση τη δυνατότητα να αυξάνουν το όριο αυτό σε 30 %, για να καθίσταται δυνατή η ταχύτερη ανάπτυξη της βιολογικής παραγωγής, τηρώντας όμως τις προϋποθέσεις που ορίζονται στην πρόταση της Επιτροπής.

2.2.2. Αντίθετα, η ΟΚΕ αποδέχεται την πρόταση της Επιτροπής όσον αφορά την εισαγωγή κοτόπουλων, νεοσσών, μόσχων, χοιριδίων και μελισσών που έχουν εκτραφεί συμβατικά, θεωρεί όμως ότι η μεταβατική περίοδος πρέπει να παραταθεί μέχρι και τις 31 Δεκεμβρίου του 2005.

2.3. Περίοδος μετατροπής

2.3.1. Η ΟΚΕ φρονεί ότι οι ζωοτροφές που θα δοθούν στα ζώα κατά τη διάρκεια της περιόδου μετατροπής θα πρέπει να προέρχονται από βοσκότοπους και καλλιέργειες ζωοτροφών οι οποίες βρίσκονται στη μεταβατική περίοδο για να μετατραπούν σε βιολογική γεωργία.

2.3.2. Αυτό συνεπάγεται ότι η μετατροπή των ζώων μπορεί να συμβεί συγχρόνως με τη μετατροπή σε φυτική παραγωγή που πραγματοποιεί η εκμετάλλευση.

2.3.3. Το ανωτέρω προϋποθέτει ακόμη ότι η περίοδος μετατροπής θα υφίσταται τακτικό έλεγχο.

2.3.4. Κατά τη γνώμη της ΟΚΕ, η περίοδος μετατροπής της φυτικής παραγωγής πρέπει να καθορισθεί σε ένα έτος. Οι εθνικές αρχές ελέγχου διαθέτουν ήδη τη δυνατότητα αυτή, αλλά ο σαφής καθορισμός του ενός έτους ως ορίου, καθιστά τους κανόνες σαφέστερους και θα έχει επίσης ως αποτέλεσμα την αποφυγή της σύγχυσης των καταναλωτών κατά τη διάρκεια της περιόδου μετατροπής, όσον αφορά τη σήμανση.

2.4. Διατροφή

2.4.1. Μολονότι η βασική αρχή της πρότασης είναι ότι οι ζωοτροφές των ζώων θα πρέπει να προέρχονται από την ίδια εκμετάλλευση, η ΟΚΕ φρονεί ότι πρέπει να δοθεί ιδιαίτερη προσοχή στις γεωγραφικές και κλιματολογικές συνθήκες και να επιτραπεί η μεταφορά βιολογικών τροφών και οι εμπορικές ή μη συναλλαγές μεταξύ των εκμεταλλεύσεων.

2.4.2. Η ΟΚΕ φρονεί ότι η διατροφή με βιολογικές τροφές θα πρέπει να ανέρχεται τουλάχιστον στο 70 % ημερησίως, και κατά μέσο όρο να αποτελεί το 90 % της συνολικής διατροφής.

2.4.3. Η ΟΚΕ αποδέχεται την πρόταση της Επιτροπής ότι το ποσοστό των ξηρών τροφών θα πρέπει να αποτελεί τουλάχιστον το 60 %, ωστόσο θεωρεί ότι οι εθνικές αρχές ελέγχου θα πρέπει να έχουν τη δυνατότητα να επιτρέπουν 50 %, εάν αυτό επιβάλλεται από την άποψη της παραγωγής.

2.4.4. Στα παραρτήματα του κανονισμού υπάρχουν οι κατάλογοι με συμπληρωματικές τροφές, οι συγκεκριμένες θρεπτικές ουσίες, καθώς και άλλα προϊόντα τα οποία είναι εγκεκριμένα για βιολογική διατροφή.

2.4.5. Η εμπειρία έχει δείξει ότι παρόμοιοι κατάλογοι είναι δύσκολο να καταρτισθούν και να αλλάξουν. Η ανάπτυξη νέων προϊόντων εμποδίζεται όταν οι καταλόγοι δεν λαμβάνουν επαρκώς υπόψη τις διαφορετικές φυσικές συνθήκες και παραδόσεις ορισμένων περιφερειών.

2.4.6. Σε ορισμένες περιφέρειες χρειάζεται λόγω κλιματολογικών συνθηκών να είναι δυνατή η χρησιμοποίηση συντηρητικών στις τροφές όπως μυρμηκικό και προπιονικό οξύ, προκειμένου να διατηρηθεί η βιολογική παραγωγή. Για να εγκριθεί παρόμοια εξαίρεση, τα κράτη μέλη θα πρέπει να ακολουθήσουν τη διαδικασία που προτείνει η ΟΚΕ στο σημείο 1.14.

2.4.7. Η ΟΚΕ φρονεί ότι πρέπει να επιτρέπεται η χρησιμοποίηση ζωοτροφών προκειμένου να λαμβάνουν οι χοίροι και τα πουλερικά, τις ζωϊκές προτεΐνες που είναι φυσικές και απαραίτητες γι' αυτά τα είδη ζώων. Αντίθετα, θα πρέπει να επιτρέπονται τα συνθετικά αμινοξέα, πράγμα που συνεπάγεται τη μείωση της διαρροής νιτρικών αλάτων στο περιβάλλον, αφού θα απαιτούνται μικρότερες εκτάσεις για την καλλιέργεια φυτών πλούσιων σε πρωτεΐνες. Οι ζωϊκές βιολογικές ζωοτροφές που παράγονται με τον τρόπο αυτό θα πρέπει να επισημαίνονται.

2.4.8. Η ΟΚΕ φρονεί ότι η Επιτροπή πρέπει, κατ'αρχάς, να επεξεργασθεί πιο ακριβή κριτήρια σχετικά με το ποιες απαιτήσεις θα πρέπει να πληρούν οι ζωοτροφές και οι άλλες θρεπτικές ύλες για να συμπεριληφθούν στην κατάσταση με τα συμπληρώματα διατροφής. Με τη διαδικασία του σημείου 1.14 μπορεί να λαμβάνονται υπόψη οι ιδιαιτερες συνθήκες που ισχύουν για ορισμένες περιφέρειες και για ορισμένα είδη ζώων.

2.5. Μέτρα προφύλαξης και κτηνιατρική φροντίδα

2.5.1. Η ΟΚΕ συμφωνεί με την πρόταση της Επιτροπής ότι η προληπτική αλλοπαθητική αγωγή θα πρέπει να απαγορεύεται, φρονεί όμως ότι οι κτηνιατρικές αρχές θα πρέπει να μπορούν να εξαιρούν για να προστατεύσουν την υγεία ολόκληρης αγέλης και για να προλάβουν θανατικές επιδημίες.

2.5.2. Η ΟΚΕ επιθυμεί να τονίσει ότι στα άρρωστα ζώα θα πρέπει να παρέχεται η κατάλληλη αγωγή υπό κτηνιατρικό έλεγχο, σύμφωνα με τις υπάρχουσες διατάξεις για την προστασία των ζώων.

2.5.3. Η ΟΚΕ συμφωνεί με την πρόταση της Επιτροπής ότι το διάστημα αναμονής, μετά την αγωγή με συνθετικά φάρμακα θα πρέπει να είναι διπλάσιο, όπως ισχύει και για τη συμβατική παραγωγή.

Εάν χρειασθούν περισσότερες από 2 αγωγές ετησίως, τα προϊόντα δεν θα μπορούν, σύμφωνα με την άποψη του τμήματος, να πωλούνται πλέον με την ένδειξη του βιολογικού τρόπου παραγωγής και φρονεί επίσης οι αρχές ελέγχου θα πρέπει να εξετάσουν την αιτία της νόσου και να διασφαλίζουν ότι ο κτηνοτρόφος θα καταβάλει προσπάθειες για την εξάλειψη των αιτίων.

2.5.4. Ο κανονισμός απαγορεύει τις ουσίες για την επιτάχυνση της ανάπτυξης. Η ΟΚΕ τονίζει ότι η απαγόρευση αυτή θα πρέπει να ισχύει, άνευ όρων για όλες τις αγέλες, ανεξαρτήτως, των ειδών των ζώων.

2.5.5. Στη μελισσοκομία δεν θα πρέπει να επιτρέπεται καμία άλλη χημική ουσία εκτός του μυρμηκικού οξέος.

2.6. Κτήρια εκτροφής και υπαίθριοι χώροι

Η ΟΚΕ φρονεί ότι η πρόταση της Επιτροπής όσον αφορά τα κτήρια εκτροφής και τους υπαίθριους χώρους, τον εξοπλισμό των αποθηκών, των κτηνιατρικών αποβλήτων και της αποθήκευσης στα σιλό καθορίζει το κατάλληλο γενικό πλαίσιο. Οι συνθήκες εκτροφής, έχουν σημαντικές επιπτώσεις στην ποιότητα του κρέατος και χρειάζονται υψηλές προδιαγραφές για το σήμα βιολογικής παραγωγής. Όμως, έχοντας υπόψη τις διαφορετικές κλιματικές συνθήκες όπως και άλλους παράγοντες, που υπάρχουν μεταξύ των χωρών, πρέπει να αφεθεί στα κράτη μέλη ορισμένη ευελιξία, χωρίς όμως να οδηγήσει στη στρέβλωση του ανταγωνισμού.

Βρυξέλλες, 26 Φεβρουαρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

ΠΑΡΑΡΤΗΜΑ στη γνωμοδότηση της Οικονομικής και Κοινωνικής Επιτροπής

Οι ακόλουθες τροπολογίες απορρίφθηκαν κατά τη συζήτηση:

Σημείο 2.1.2, 1η παύλα

Να αντικατασταθεί από το ακόλουθο κείμενο:

«- η διατροφή των φυτοφάγων ζώων θα πρέπει να βασίζεται αποκλειστικά, αμέσως μόλις αυτό είναι δυνατόν, στη χορήγηση φυτικών προϊόντων που παράγονται σύμφωνα με τις αρχές της βιολογικής καλλιέργειας.»

Αιτιολογία

Η παρούσα διατύπωση δεν διασφαλίζει επαρκώς τους καταναλωτές.

Αποτέλεσμα της ψηφοφορίας

Ψήφοι υπέρ: 33, ψήφοι κατά: 39, αποχές: 17.

Σημείο 2.1.2, τετάρτη περίπτωση

Να αντικατασταθεί η φράση «προκειμένου να αποφεύγονται όλα τα είδη ρύπανσης» από τη φράση «προκειμένου να μειωθεί η ρύπανση».

Αιτιολογία

Δεν είναι πάντοτε δυνατόν να αποφευχθεί η ρύπανση, μπορεί όμως να μειωθεί.

Αποτέλεσμα ψηφοφορίας

Ψήφοι υπέρ: 31, ψήφοι κατά: 40, αποχές: 18.